วรรณเล็งทรัสต์ลงทุนหุ้นนอกตลาดเสิร์ฟรายใหญ่
บลจ.วรรณ เล็งตั้งกองทรัสต์ลงทุนหุ้นนอกตลาด เสิร์ฟนักลงทุนรายใหญ่
22 ม.ค. 2558

บลจ.วรรณ เล็งตั้งกองทรัสต์ลงทุนหุ้นนอกตลาด เสิร์ฟนักลงทุนรายใหญ่ 
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า บริษัทมีแผนจัดตั้งทรัสต์เพื่อลงทุนในนิติบุคคลเอกชน (Private Equity Trust) เสนอขายให้แก่นักลงทุนรายใหญ่ ที่สนใจลงทุนในหุ้นนอกตลาดหลักทรัพย์ ซึ่งถือเป็นอีกรูปแบบของการลงทุนที่น่าสนใจ โดยประเมินอัตราผลตอบแทนภายใน (IRR) ประมาณ 25%
กองทรัสต์ดังกล่าวสามารถลงทุนในสินทรัพย์ที่หลากหลาย ทั้งหุ้น ตราสารหนี้และอื่นๆ จึงเหมาะกับเสนอขายนักลงทุนที่มิใช่รายย่อยหรือกองทุนประเภท AI ที่ต้องมีเงินลงทุนมากกว่า 5 แสนบาทขึ้นไปตามเกณฑ์
“บริษัทมีความพร้อมในเรื่องนี้อยู่แล้ว โดยขนาดของแต่ละกองจะอยู่ประมาณ 100 – 200 ล้านบาท ไม่ใหญ่มาก”นายวิน กล่าว
อย่างไรก็ตามปีที่ผ่านมาธุรกิจกองทุนส่วนบุคคลและกองทุนสำรองเลี้ยงชีพของบริษัทมีการเติบโตดีขึ้น เนื่องจากได้รับความไว้วางใจจากนักลงทุนให้บริหารจัดการเพิ่มขึ้น หลังจากมีผลการดำเนินงานที่ดีอย่างสม่ำเสมอ โดยเฉพาะนักลงทุนสถาบันภาครัฐ เช่น การบินไทยและการประปานครหลวง รวมทั้งนักลงทุนสถาบันเอกชนและรายย่อย โดยมีการเติบโต 43.70% และ 19.70% ตามลำดับ
นายวิน กล่าวว่า ในปีนี้ยังคงเน้นธุรกิจขยายฐานลูกค้าธุรกิจกองทุนส่วนบุคคลและกองทุนสำรองเลี้ยงชีพอย่างต่อเนื่อง ควบคู่ไปกับรักษาฐานลูกค้าเดิม